Giacomo dalla Torre del Tempio di Sanguinetto

**Giacamo dalla Torre del Tempio di Sanguinetto** (9. joulukuuta 1944 – 29. huhtikuuta 2020) oli Maltan ritarikunnan suurmestari vuosina 2018–2020.

## Varhainen elämä
Dalla Torre syntyi 9. joulukuuta 1944 Roomassa Italian vielä ollessa kuningaskunta. Perheellä oli tiiviit suhteet katoliseen kirkkoon. Hänen isänsä oli taidehistorioitsija ja Vatikaanin museoiden johtaja Sanguinetton 3. kreivi Paolo dalla Torre ja äitinsä Antonietta Pulvirenti De Grazia. Hänen isoisänsä Giuseppe dalla Torre oli toiminut ''L'Osservatore Romanon'' päätoimittajana vuosina 1920–1960. Paavi Benedictus XVI:n ollessa vielä kardinaali hän jätti kissansa dalla Torren hoitoon, kun hän matkusti Vatikaanin ulkopuolelle.  

Dalla Torre on opiskellut raamatullista arkeologiaa ja taidehistoriaa Rooman Sapienza-yliopistossa. Tämän jälkeen hän on toiminut Paavillisen kaupunkiyliopiston erilaisissa viroissa muun muassa opettaen klassista kreikkaa ja toimimalla yliopiston kirjaston johtajana. Yksi hänen erikoisaloistaan oli italialainen keskiaikainen taide, ja hän kirjoitti paljon aiheesta.

## Toiminta ritarikunnassa
Dalla Torre liittyi Maltan ritarikuntaan vuonna 1985 ja antoi täyden lupauksensa kahdeksan vuotta myöhemmin. Hän sai nopeasti paljon merkittäviä vastuutehtäviä ritarikunnassa.

Dalla Torre toimi ritarikunnan varasuurmestarina sen jälkeen kun paavi Franciscus taivutteli Matthew Festingin eroamaan. Syynä eroon oli kohu, joka oli saanut alkunsa, kun ritarikunta oli jakanut kondomeja, huolimatta kirkon ehkäisykiellosta, Myanmarissa. Varasuurmestarina dalla Torre ehdotti paaville, että vaatimus Maltan ritarikunnan suurmestarin aatelistaustasta poistettaisiin, jotta uusia suurmestareita olisi tulevaisuudessa helpompi löytää, mutta paavi Franciscus ei kannattanut tätä.

### Suurmestarina
Ritarikunnan suurmestariksi dalla Torre valittiin 2. toukokuuta 2018 ja virkaanastujaiset pidettiin seuraavana päivänä Santa Maria del Prioraton kirkossa.

Suurmestariksi noustuaan dalla Torre alkoi nopeasti toimiin parantaakseen kirkon ja ritarikunnan välejä edeltäjänsä aikana sattuneen kondomikohun jäljiltä. Hän myös teki valtiovierailuita ritarikunnan pyörittämiin terveyskeskuksiin Beninissä, Kamerunissa, Saksassa, Sloveniassa ja Bulgariassa.

Huhtikuun 2020 alussa dalla Torre ehti vielä ennen kuolemaansa kutsua koolle ritarikunnan hallitusneuvoston, jonka oli tarkoitus päivittää ritarikunnan perustuslaki. Itse kokouksen ajankohdaksi ilmoitettiin kuitenkin marraskuu 2020, jolloin dalla Torre oli jo kuollut.

### Kuolema
Dalla Torre kuoli 29. huhtikuuta 2020 pitkäaikaisen sairauden uuvuttamana ollessaan 75-vuotias. Hänen seuraajansa valinta viivästyi koronapandemian takia. Hänet on haudattu Santa Maria del Prioraton kirkon yhteydessä sijaitsevaan kryptaan, jonne on haudattu myös suurmestarit Angelo de Mojana di Cologna ja Andrew Bertie.

## Kunnianosoituksia

*  Pro Merito Melitensi -ritarikunta ketjulla (Maltan ritarikunta, 2017)
*  Siunatun sotilaallisen konstantinolaisen Pyhän Yrjön ritarikunnan tuomarisuurristi (Bourbonin kuningasperhe, 2018)
*  Ruhtinas Danilo I:n ritarikunnan suurristi (Petrović-Njegošin kuningasperhe, 2006)
*  Italian tasavallan ansioritarikunnan suurristi (Italia, 2006)
*  Pyhän Januariuksen ritarikunta ketjulla (Bourbonin kuningasperhe, 2018)
*  Urhoollisuuden ritarikunnan suurristi (Kamerun, 2019)
*  Saksan liittotasavallan ansioritarikunnan erikoissuurristi (Saksa, 2019)
*  Stara planinan ritarikunnan suurristi (Bulgaria, 2019)

## Lähteet